Document ID: 32006R1179

KOMMISSIONENS FORORDNING (EF) Nr. 1179/2006
af 1. august 2006
om ændring af forordning (EF) nr. 1251/96 om åbning og forvaltning af toldkontingenter for fjerkrækød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (1), særlig artikel 3, stk. 2, og artikel 6, stk. 1, og
ud fra følgende betragtninger:
(1)
Kommissionens forordning (EF) nr. 1251/96 (2) omhandler åbning og forvaltning af toldkontingenter for fjerkrækød.
(2)
Ifølge den aftale i form af brevveksling mellem Det Europæiske Fællesskab og Amerikas Forenede Stater, der blev indgået i henhold til artikel XXIV, stk. 6, og artikel XXVIII i den almindelige overenskomst om told og udenrigshandel (GATT) af 1994 (3), og som blev godkendt ved Rådets afgørelse 2006/333/EF (4), skal det årlige importtoldkontingent for fjerkrækød (erga omnes) forhøjes med 49 tons for ferske, kølede eller frosne kroppe af kylling, med 4 070 tons for ferske, kølede eller frosne udskårne stykker af kylling, med 1 605 tons for udskårne stykker af høns og med 201 tons for fersk, kølet eller frosset kalkunkød.
(3)
På grund af forhøjelsen af kontingentet for udskårne stykker af høns er der ikke længere behov for foranstaltningen i artikel 2, stk. 2, i forordning (EF) nr. 1251/96.
(4)
Da Bulgarien og Rumænien muligvis tiltræder EU pr. 1. januar 2007, bør der fastsættes en anden periode for indgivelse af licensansøgninger for første kvartal af 2007.
(5)
Forordning (EF) nr. 1251/96 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
I forordning (EF) nr. 1251/96 foretages følgende ændringer:
1)
Artikel 2, stk. 2, udgår.
2)
I artikel 5, stk. 1, indsættes følgende afsnit:
»For perioden 1. januar til 31. marts 2007 kan licensansøgninger dog indgives i løbet af de første femten dage af januar 2007.«
3)
Bilagene affattes som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. juli 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. august 2006.

Labels: 3
17